Tag der Deutschen Einheit

Dr 3. Oktober isch as **Tag der Deutschen Einheit** (alem. *Dag vu dr Dytsche Ainhait*) im Ainigungsverdrag 1990 zum gsetzlige Fyyrtig bstimmt wore. As dytsche Nationalfyyrtig mahnt er an dr Byydritt vu dr Dytsche Demokratische Republik zue dr Bundesrepublik Dytschland am 3. Oktober 1990, wu dermit zum glyche Zytpunkt au di wider yygrichtete Länder Brandeburg, Diringe, Meckleburg-Vorpommern, Sachse un Sachse-Anhalt Länder vu dr Bundesrepublik Dytschland wore sin un d Widerverainigung vu Dytschland volländet woren isch.

## Gschicht vu dr dytsche Nationalfyyrtig
Vor 1871 sin in dr dytsche Staate un Regione in dr Hauptsach d Chrenigsdate vu dr Monarche Fyyrtig gsii. No dr Grindig vum Dytsche Rych anne 1871 het s kai offiziälle Nationalfyyrtig gee, s isch aber alljohr dr „Sedandag“ am 2. Septämber gfyyrt wore, dr Dag, wu di franzesisch Hauptarmee 1870 im Dytsch-Franzesische Chrieg kapituliert ghaa het. Dr Sedandag isch au speter in e Dail Länder as Fyyrtig in dr Schuele yygfiert wore. Au dr Geburtsdag vum Chaiser isch gfyyrt, aber nie ne offiziälle Nationalfyyrtig wore.

In dr Weimarer Republik isch ab 1919 dr 11. August as „Verfassigsdag“ zum Nationalfyyrtig bstimmt wore zum Gedänke an d Geburtsstund vu dr Demokraty, wel an däm Dag dr Rychsbresidänt Friedrich Ebert d Verfassig unterzaichnet ghaa het.

No dr Maachtibernahm vu dr NSDAP isch dr Erschte Mai zum Nationalfyyrtig erklert wore.

In dr alte Bundesrepublik Dytschland isch vu 1954 bis 1990 dr 17. Juni zum Gedänken an dr Volksaufstand 1953 DDR e gsetzlige Fyyrtig gsii, au mit em Name „Tag der deutschen Einheit“.

In dr DDR isch dr 7. Oktober, dr Dag vu dr Staatsgrindig anne 1949 as „Tag der Republik“ bis zum 40-jehrige Jubiläum 1989 Nationalfyyrtig gsii.

## Fyyre
Di offiziäll Fyyr zum Dag vu dr Dytsche Ainhait findet syter anne 1990 in dr Landeshauptstadt vum Landes statt, wu zue däm Zytpunkt dr Vorsitz im Bundesrot het.

Traditionäll wird fir dää Dag e Burgerfescht organisiert („Deutschlandfest“). Stattgfunde het des Fescht:

* 1990 z Berlin
* 1991 z Hamburg
* 1992 z Schwerin, Landeshauptstadt vu Meckleburg-Vorpommern
* 1993 z Saarbrücke, Landeshauptstadt vum Saarland
* 1994 z Bremen, Landeshauptstadt vu dr Freie Hansestadt Bremen
* 1995 z Düsseldorf, Landeshauptstadt vu Nordrhy-Weschtfale
* 1996 z Minche, Landeshauptstadt vu Bayern
* 1997 z Stuegert, Landeshauptstadt vu Bade-Wirttebärg
* 1998 z Hannover, Landeshauptstadt vu Nidersachse
* 1999 z Wisbade, Landeshauptstadt vu Hesse
* 2000 z Dresden, Landeshauptstadt vu Sachse
* 2001 z Mainz, Landeshauptstadt vu Rhyland-Pfalz
* 2002 z Berlin
* 2003 z Magdeburg, Landeshauptstadt vu Sachse-Anhalt
* 2004 z Erfurt, Landeshauptstadt vu Diringe
* 2005 z Potsdam, Landeshauptstadt vu Brandeburg
* 2006 z Kiel, Landeshauptstadt vu Schleswig-Holstein
* 2007 z Schwerin, Landeshauptstadt vu Meckleburg-Vorpommern
* 2008 z Hamburg
* 2009 z Saarbrücke, Landeshauptstadt vum Saarland
* 2010 z Bremen, Landeshauptstadt vu dr Freie Hansestadt Bremen
* 2011 z Bonn, Bundeshauptstadt vu 1949 bis 1990, Nordrhy-Weschtfale
* 2012 z Minche, Landeshauptstadt vu Bayern
* 2013 z Stuegert, Landeshauptstadt vu Bade-Wirttebärg
* 2014 z Hannover, Landeshauptstadt vu Nidersachse
* 2015 z Frankfurt am Main, greschti Stadt vu Hesse
* 2016 z Dresden, Landeshauptstadt vu Sachse
* 2017 z Mainz, Landeshauptstadt vu Rhyland-Pfalz
* 2018 z Berlin
* 2019 z Kiel, Landeshauptstadt vu Schleswig-Holstein
* 2020 z Potsdam, Landeshauptstadt vu Brandeburg

## Weblink

* Staatssymbole: Tag der deutschen Einheit vu dr Bundeszäntral fir bolitischi Bildig
* Tag der Deutschen Einheit: Informationen zue Veraastaltige ab 2009
* Tag der Deutschen Einheit 2011
* Tag der Deutschen Einheit 2008
* Chronik vu dr Muure, Oktober 1990
* Video: Volkschammerebschluss 23. Augschte 1990 zum Byydritt vu dr DDR zue dr Bundesrepublik im Dytsche Rundfunkarchiv

## Fueßnote